<classify> Wizara ya Katiba na Sheria leo imewasilisha bungeni Muswada wa Sheria ya Marekebisho ya Sheria Mbalimbali Namba 2 wa mwaka 2018 kwa lengo la kurekebisha sheria 13.Waziri wa Wizara hiyo, Profesa Palamagamba Kabudi amelieleza Bunge mjini Dodoma kuwa, marekebisho yanayopendekezwa kwenye muswada huo yanalenga kuhuisha sheria kadhaa ili kuendana na mabadiliko kwenye sekta ya sheria.Profesa Kabudi amesema, muswada huo unalenga kuweka masharti yatokanayo na mabadiliko ya muundo wa ofisi ya Mwanasheria Mkuu wa Serikali na kuanzishwa kwa Ofisi ya Taifa ya Mashitaka na Ofisi ya Wakili Mkuu wa Serikali.Aidha, mapendekezo ya sheria nyingine yanalenga kuleta ufanisi katika utekelezaji wa majukumu ya kitaasisi katika maeneo mbalimbali ya kiutendaji amesema Waziri Kabudi.Amewaeleza wabunge kuwa, mambo muhimu yaliyozingatiwa kwenye muswada huo ni pamoja na kubadili vifungu vya sheria kwa kufuta baadhi na kuviandika upya, kufuta baadhi ya maneno kwenye vifungu vya sheria, kuingiza maneno mapya, na kuongeza vifungu vipya.Ametaja sheria zinazopendekezwa kufanyiwa marekebisho katika muswada huo kuwa ni Sheria ya Kabidhi Wasii Mkuu Mamlaka na Utekelezaji wa Majukumu Sura ya 27, Sheria ya Mwenendo wa Mashauri ya Jinai, Sura ya 20 na Sheria ya Urejeshwaji wa Wahalifu, Sura ya 368.Kabudi ametaja sheria nyingine kuwa ni Sheria ya Tafsiri ya Sheria, Sura ya 1, Sheria ya Ukomo, Sura ya 89, Sheria ya Tume ya Kurekebisha Sheria Tanzania, Sura ya 171, Sheria ya Mashirikiano katika Masuala ya Jinai, Sura ya 256 na Sheria ya Ofisi ya Taifa ya Mashitaka, Sura ya 430.Nyingine ni Sheria ya Utekelezaji wa Majukumu ya Ofisi ya Mwanasheria Mkuu wa Serikali, Sura ya 268, Sheria ya Kuzuia na Kupambana na Rushwa, Sura ya 329, Sheria ya Kuzuia Ugaidi, Sura ya 19, Sheria ya Mapato ya Uhalifu, Sura ya 256 na Sheria ya Chama Cha Wanasheria Tanganyika, Sura ya 307.  <topic>: KITAIFA 